༄༅། །མི་གཡོ་དཀར་པོ་ཞལ་གཟིགས་དུས་གནས་གཙང་མའི་ལྷ་རྣམས་ཀྱིས་བསྐུལ་ནས་
དེའི་བཀོད་པ་དང་སྦྱར་བའི་བསྟོད་པ་མེ་ཏོག་གི་ཆུན་འཕྱང་ངོ༌། །
༄༅། །རབ་དཀར་སྐུ་ཡི་ནམ་མཁའ་ཀུན་ཁྱབ་ཆུ་འཛིན་ཉིད་དམ་ཁྲོ་གཉེར་འོ་མའི་རྦ་
རླབས་གཡོ་བས་འཇིགས་རུང་ཆུ་མཚོ་སྤྱན་གསུམ་བསྐལ་པའི་ཉི་མ་རླབས་ཆེན་སྣང་བའི་ཕུང་
པོ་རྒྱ་ཆེན་མདངས་འབར་ཀུན་ནས་གེགས་མེད་ཅི་ཡང་ཤར་ཅིང་སྨྲ་ར་སྨིན་མ་རལ་པའི་ཕྲེང་
བའི་མེ་ལྕེ་དཔག་ཡས་གྱེན་དུ་མཆོངས་པས་བསྐལ་བ་འཇིག་པའི་དུས་སམ་ཅི། །ལྷ་ཡི་རྔ་
སྒྲའི་ང་རོ་མཐའ་ཡས་དྲིལ་ཆེན་སྒྲོགས་པའི་འུར་ཆེན་ཡིན་ནམ་མ་ལུས་གནམ་ས་ཕྱེ་མར་
གྲུགས་བྱེད་འཇིགས་རུང་ཆུ་འཛིན་ནག་པོ་སྒྲོགས་པའི་འབྲུག་སྒྲ་འབུམ་ཕྲག་མཁའ་ལ་གཡོ་
-83-

བོ་དོང་པཎ་ཆེན་གྱི་གསུང་འབུམ་ལས། གསུང་ཐོར་བུའི་སྡེ་ཚན་བཞུགས།
བ་ཅི་ཡིན་རབ་བསྟེན་ཁྱོད་གསུང་ཧ་ཧ་གསལ་པོར་རྒོད་པའི་གད་མོ་ཆེན་པོས་ཕྱོགས་ཀུན་
འགེངས་པ་གང་ཞིག་ལགས་ཤེས་ཐེ་ཚོམ་འགོག་མེད་ཅི་ཡང་སྐྱེས། །མཆེ་བའི་སེར་རྐང་མི་
བཟད་འཁྲིགས་ཤིང་ཧཱུཾ་ཡིག་རྡོ་རྗེའི་གནམ་ལྕགས་འབར་བས་ང་རྒྱལ་རྩེ་མོ་མངོན་པར་མཐོ་
བའི་བགེགས་ཀྱི་རི་རྣམས་ཐལ་བར་རློག་བྱེད་ལྗགས་ཀྱི་གློག་སྟོང་བདེ་བར་འཁྱུག་པའམ་ཉི་
མའི་ཞགས་པས་འགྲོ་བ་ཀུན་སྟོད་ཁྲག་གི་ལམ་གྱིས་གཤིན་རྗེའི་ཕོ་བྲང་རྟ་བབས་མཐོན་
པོས་སྐྱི་ཡང་གཡའ་བའི་སྒོའམ་ཅི། །བདུད་རྩིའི་ཆུ་གཏེར་མངོན་པར་འཁོར་བའི་འཁོར་མོ་འམ་
ནི་གཡས་སུ་འཁྱིལ་བའི་དུང་ཉིད་ལགས་སམ་རིམ་པར་བཀྲ་བའི་མགུལ་པའི་རྣམ་འགྱུར་
གང་ཞིག་ཡིན་ཞེས་ཀུན་ཏུ་རྨོངས་ཀྱང་རྨོངས་པའི་འཁྲུལ་པས་ནམ་ཡང་མི་གཡོ་མི་གཡོ་
མགོན་པོའི་ཞབས་ལ་མགོ་འཛིན་སྨད་དེ་གུས་པའི་མཚོ་ལས་སྙིམ་པའི་མེ་ཏོག་མཐོན་པོར་
བཀོད་ནས་མིག་ཆུ་གཡོ་བས་ཕྱག་འཚལ་ལོ། །དུང་མཚོ་འཁྱིལ་བའི་འཇུག་ངོགས་ལས་སྐྱེས་
ཆུ་ཤེལ་ལྗོན་པ་གྱེན་དུ་རྒྱས་པར་ཡལ་ག་སྔོ་བསང་གཡོ་བ་ཉིད་དམ་གཉིས་འཐུང་དབང་པོ་
ཤིན་ཏུ་དྲེགས་པའི་སྣའི་ཁྱོགས་ནི་གནམ་དུ་བསླང་བས་མཚོན་ཆའི་འཕྲུལ་འཁོར་འཕེན་
པའམ་ནི་ཉིད་ཀྱི་ཕྱག་གཡས་རལ་གྲི་འཕྱར་བ་གང་ཞིག་ཡིན་ཞེས་རྣམ་པར་བརྟགས་ཀྱང་
འདི་ཞེས་རྣམ་གཡེངས་སུ་ལ་ཡོད། །རྭ་གཉིས་གདེངས་གྱུར་མཁའ་འགྲོའི་དབང་པོ་མཚོ་
དབུས་རབ་བཞུས་གདེངས་ཅན་གཟུང་ནས་གྱེན་དུ་འཕུར་བའམ་མགོན་པོའི་ཕྱག་གཡོན་
སྡིགས་མཛུབ་བསྒྲེངས་པས་ཉེ་བར་གཡོ་བའི་སྦྲུལ་ཞགས་འཛིན་པ་ཅི་ལགས་གྲང་སྟེ་འོན་
ཀྱང་འདབ་གཤོག་གཡོ་བ་རྣམ་བྲལ་གདུབ་བུའི་སྣང་བ་ཅི་ཡང་འཆར་ཞིང་གཡོ་མེད་ཐུགས་
ཀར་ལེགས་པར་གཅོད་ཕྱིར་ཁྱོད་ཀྱི་ཕྱག་རྒྱ་ཉིད་དུ་ངེས། །གང་དེ་ཉིད་སྐུའི་ཆ་བས་རྣམ་བརྒྱད་
ཉེ་བར་བཀྲ་བའི་སྦྲུལ་ཆེན་རྣམས་ཀྱིས་རྣམ་པར་སྒེག་པ་ཅི་ཞིག་ལགས་ཏེ་རྒྱ་ཆེན་ཡན་ལག་
བརྒྱད་ལྡན་མཚོ་ལ་ཕྱོགས་ཆ་རྣམས་སུ་ཀླུ་ཡི་དབང་པོ་གདེངས་ཀ་ནོར་བུའི་སྣང་བ་བསྒྲིབས་
-84-

གསུང་ཐོར་བུའི་སྐོར་ལས། བསྟོད་ཚོགས་ཀྱི་རིམ་པ་བཞུགས། ༩༥༽
མེད་ཀུན་ནས་སྤྲོ་ཞིང་མྱུར་དུ་བདེ་བླག་གྱ་གྱུ་བགྲོད་པའི་ལུས་ཀྱི་མདུད་པ་ཆུ་མཚོར་ཡང་ཡང་
འདེབས་པ་ཉིད། །ལྟོ་མཐར་དཀྲིས་པའི་སྟག་ལྤགས་འཇིགས་རུང་གསུས་གཉེར་རྦ་རླབས་
ཕྲེང་བ་གཡོ་བའི་ཆུ་ཡི་གཡང་ས་དྲག་པོའི་མཐར་ནི་རྟ་གདོང་མེ་ལྕེ་འོད་ཀྱི་དུ་རིས་ཀུན་རྟོག
པིར་གྱིས་གསལ་བར་བྲིས་པའི་གཟུགས་བརྙན་མཚམས་ལས་ཤེས་རབ་ཞབས་ཀྱིས་ཆུ་བོ་
འབབ་ཅིང་འཁོར་བའི་མེ་དཔུང་ཉེ་བར་ཞི་བྱེད་བརྩེ་བའི་ཆུ་བོ་གྱེན་དུ་གཡོ་ཞབས་ཉེར་ཞིའི་
མཐའ་ཡས་སློང་བར་འདུད། །སྒོ་གསུམ་ཀུན་གྱིས་ཀུན་ཏུ་ཕྱག་འཚལ་མཆོད་པ་ཀུན་གྱིས་
ཀུན་ཏུ་མཆོད་ཅིང་སྡིག་པ་ཀུན་ནི་ཀུན་ནས་བཤགས་བྱས་དགེ་བ་ཀུན་ལ་ཀུན་ཏུ་ཡི་རང་ཆོས་
འཁོར་ཀུན་ནི་ཀུན་ནས་བསྐོར་མཛད་མྱ་ངན་ཀུན་ལ་ཀུན་ནས་མི་འདའ་བཞུགས་སུ་གསོལ་
ཞིང་རང་དང་གཞན་གྱིས་དུས་གསུམ་བསགས་པའི་དགེ་བ་ཀུན་ནི་ཀུན་ནས་སེམས་ཅན་དོན་
དུ་བསྔོ། །དེ་ལྟར་བདག་གིས་དེ་བཞིན་བསྟོད་པས་ཆོས་ཀྱི་དེ་ཉིད་དེ་ལྟར་མཆོད་ལ་དེ་བཞིན་
གཤེགས་པའི་མན་ངག་དེ་ཐོབ་དེ་ཡི་གཞུང་ལུགས་དེ་ལྟར་གཟུང་ནས་དེ་ལ་རྒོལ་བ་དེ་ཀུན་
འཇོམས་ཤིང་དེ་ཡིས་བསྟན་པའི་དེ་ཉིད་རྩོམ་པ་དེ་ལྟར་མཁས་པའི་དབྱངས་ཅན་དེ་ཡང་དེ་མ་
ཐག་ཏུ་གསལ་བར་མཐོང་ནས་དེ་ཡི་ཡོན་ཏན་ཀུན་སྩོལ་ཞིང་། །ཁྱད་པར་འཁོར་བའི་གཡོ་བ་
ཀུན་གྱིས་བདག་ནི་ཀུན་ནས་གཡོ་མེད་གྱུར་ནས་གཡོ་བའི་འདུ་འཛི་ཐམས་ཅད་སྤངས་ཏེ་
ཀུན་ནས་གཡོ་མེད་ནགས་ཀྱི་ནང་དུ་ཏིང་འཛིན་མི་གཡོ་བརྟན་པ་ཐོབ་ནས་ཕྱོགས་མཐའ་
གཡོ་མེད་ལྷག་མཐོང་འབར་བས་ཀུན་ནས་གཡོ་བའི་སྐྱོན་ཀུན་སྤངས་ཏེ་སྙིང་རྗེའི་གར་གྱིས་
ཀུན་དུ་གཡོ་ལྡན་མི་གཡོ་མགོན་པོའི་ས་ཐོབ་ཤོག། བཅོམ་ལྡན་འདས་མི་གཡོ་མགོན་པོ་ལ་
བསྟོད་པ་མེ་ཏོག་གི་ཆུན་འཕྱང་ཞེས་བྱ་བ་འདི་ནི། ལྷ་རྣམས་ཀྱིས་ཉེ་བར་བསྐུལ་བའི་ངོར་
ཐམས་ཅད་མཁྱེན་པ་ཕྱོགས་ཐམས་ཅད་ལས་རྣམ་པར་རྒྱལ་བའི་ཞལ་སྔ་ནས། དཔལ་མངའ་
རིས་ཀྱི་ཁྱུང་རྫོ་ང་དཀར་པོའི་ཆོས་གྲྭར་སྦྱར་བ་དགེ་ལེགས་སུ་གྱུར་ཅིག། །། གཅིག་ཞུས།
-85-